Geplaas deur	Sophia Kapp Donderdag 18 Julie 2019
Ieder geval, die boek handel oor woorde waarvan "die oorspronklike betekenis mettereeue deur 'n soortgelyke woorddief so skelm skeefgetrek is dat die huidige betekenis eintlik onsin is", aldus Anton Prinsloo. En vir 'n taalagie soos ek, is dié kromgetrekte woordbetekenisse behoorlik fassinerend. Hier is 'n paar lekkertes:
ambisie – byna onbedwingbare drang om jou baas se kop in te slaan om sy pos te kry. Die definisie (in skuinsdruk) is Anton Prinsloo s'n; die man had 'n humorsin. Maar, sê hy, oorspronklik was 'n persoon met ambisie iemand wat van huis tot huis gewandel het om stemme te werf. Dit kom van die Latynse ambitio, wat 'n samestelling is van ambo (rond) + itus (gaan). Daardie ambo hoor 'n mens ook in ambulans, wat 'n 'rondlopende hospitaal' is.
beskuit – gebak wat in die oond uitgedroog is. Al ooit gewonder hoekom beskuit en die Engelse biscuit so na aan mekaar klink en so ver van mekaar beteken? Die Engelse het die woord by die Franse oorgeneem, waar dit saamgestel is uit bis (twee) + cuit (van cuire -> bak). Die letterlike betekenis is dus 'twee keer gebak'. Dieselfde slaan deur in die Duitse Zwieback.
croissant – halfmaanvormige broodrolletjie. Dit beteken letterlik 'groeisel', omdat die deeg so uitrys as dit gebak word. Maar die geskiedenis van die broodjie is nog interessanter as die woord se etimologie. In 1686 het die Turke Boedapest een nag omsingel. Die bakkers het gedurende die nag agtergekom dat die Turke 'n tonnel onder die stadsmuur deur aan't grawe is en alarm gemaak. 'n Nuwe broodjie is ontwerp om die oorwinning oor die Turke te vier – in die vorm van die halfmaan op die Turkse vlag.
naïef – onskuldig; oningelig. In Oudfrans beteken naif 'pasgebore baba'. Die eeue het so 'n paar wye draaie met hierdie betekenis gegooi.
raket – instrument waarmee die bal in 'n tenniswedstryd geslaan word. Aanvanklik is die bal nie met 'n instrument geslaan nie, maar met die handpalm. Die woord is moontlik afgelei van die Arabiese rahat, wat 'handpalm' beteken.
sjampoe – geurige seep waarmee hare gewas word. In die oorspronklike Hindi was champo bloot 'masseer'. Die sprong is moontlik gemaak tussen die handeling van hare was waartydens die kopvel masseer is en die seep wat tydens die proses gebruik is.
sjebien – ongelisensieerde kroeg. Uit die Iers sibin wat 'klein bekertjie' beteken het. Die ou klein bietjie slegte bier het kroegeienaars genoop om later maar ook whiskey en spek en eiers te verkoop.
vriend; vyand – 'n goedgesinde; 'n teenstander. In Goties het frijonds 'liefhebbend' beteken. Daarteenoor was fijonds 'hatende'.